
Alternatív tápanyagutánpótló szerek hatása a paprika termésének jellemző szövettani paramétereire és betakarítás utáni vízvesztésére

Alternatív tápanyagutánpótló szerek paprika (Capsicum annuum L.) felfújt bogyóterméseinek
kutikula-, és hipodermaréteg vastagságára, ezáltal a termések pulton való tarthatóságára gyakorolt
hatásainak vizsgálatát végeztem el. Célom volt a kutikulának a termések vízvesztésében betöltött
szerepének vizsgálta is. A mérések, vizsgálatok elvégzéséhez szükséges kísérletek 2023-ban kerültek
beállítására, „Tizenegyes” paprikafajtával, két ismétlésben, ismétlésenként 4-4 kezelést alkalmazva: a
kontroll parcellák mellett kialakítottunk riolittufával, baromfitrágyával és derítővel, mint alternatív
tápanyagutánpótló szerekkel kezelt parcellákat. A laboratóriumi vizsgálatok során egyrészt megtörtént
a bogyók kutikularétegének hexános leoldása, melynek célja a kutikularéteg vízvesztés mérséklésében
betöltött szerepének vizsgálata volt, a vizsgálat időtartama 14 napig tartott. A kapott értékekből
meghatároztam a termések vízvesztésének dinamikáját. A betakarított bogyókból készített
metszeteken mikroszkópikus méréseket végeztem, mértem a kutikula- és a hipodermaréteg
vastagságát. A vizsgálatok eredményeképpen megállapítható volt, hogy míg az érett bogyók esetében
a granulált baromfitrágya és a derítő pozitív hatást fejt ki a termések kutikulájának a vastagságára, a
riolittufa esetében azonban annak kedvező hatását nem sikerült igazolni. Az érett és az éretlen bogyók
esetében a riolittufás kezelés segíti legnagyobb mértékben a paprika felfújt bogyótermésének külső
termésfalát felépítő hipodermaréteg vastagságának a növekedését. Az érett termések esetén a riolittufa
talajjavító anyag kedvezően befolyásolja, vagyis a legnagyobb mértékben csökkenti a bogyók
vízvesztésének mértékét, ezáltal növelve a bogyók tárolhatóságát. A paprika bogyóterméseinek pulton
való tárolhatóságában, a termés vízvesztésének, apadásának mérséklésében ugyan jelentős és
vitathatatlan szerepe van a viaszos kutikularétegnek, annak vastagságának, azonban a vizsgálatok
rámutattak arra is, a külső termésfal hipodermarétegének a vastagságának is igen meghatározó szerepe
van a termés vízvesztésének mérséklésében. A különböző talajjavító, tápanyagutánpótló szerek
nagymértékben hatnak a bogyótermések szövettani jellemzőire, azokon keresztül a termés
vízvesztésére. A vizsgálataim alapján arra a következtetésre jutottam, hogy ökogazdálkodásban a
riolittufa az a talajjavító, tápanyagutánpótló anyag, melynek használata, alkalmazása önmagában is
növelheti a paprika pulton való tárolhatóságát.



